SCI จ่อเปิดธุรกิจ“ให้เช่ามือถือ”เพิ่มช่องทางรายได้ มองผลงานปีนี้โต หลังตุนแบ็คล็อก750ลบ.
SCIจ่อเปิดธุรกิจ“ให้เช่ามือถือ”เพิ่มรายได้ มองผลงานปีนี้โต รับแบ็คล็อก750ลบ.-ลุยประมูลงานเพียบ
SCI เตรียมเปิดธุรกิจ “ให้เช่ามือถือ” เพิ่มช่องทางหารายได้ มองผลงานปีนี้โต หลังเข้าประมูลงานเพียบตุนแบ็คล็อก 750 ลบ.
2 พ.ค. 2562

นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI เปิดเผยว่า  ขณะนี้บริษัทฯอยู่ระหว่างการเตรียมความพร้อมที่จะเปิดให้บริการธุรกิจให้เช่ามือถือ ซึ่งเป็นธุรกิจใหม่ของบริษัท โดยคาดว่าจะสามารถเปิดให้บริการได้ในช่วงเร็วๆนี้
“บริษัทฯได้เข้าร่วมลงทุนกับ บริษัท โกลด์ อีลิท ปารีส (ประเทศไทย) จำกัด โดยจัดตั้งบริษัทใหม่ ด้วยทุนจดทะเบียน 20 ล้านบาท ซึ่ง SCI จะลงทุน 49% คิดเป็นจำนวนเงินไม่เกิน 30 ล้านบาท เพื่อจัดตั้งบริษัทประกอบธุรกิจ ค้าและบริการให้เช่าโทรศัพท์มือถือ ซึ่งการลงทุนในครั้งนี้จะเป็นการเพิ่มช่องทางสร้างรายได้ใหม่ให้กับบริษัท  และช่วยลดความผันผวนของรายได้อีกทางหนึ่ง เนื่องจากธุรกิจเดิมในประเทศเริ่มจะมีการแข่งขันที่สูงขึ้น และมีโอกาสถึงจุดอิ่มตัวได้ในอนาคต”นายเกรียงไกรกล่าว
สำหรับภาพรวมผลประกอบการของปี 62 น่าจะมีทิศทางที่ดีขึ้นจากปี 61 เพราะคาดว่าจะมีการเปิดประมูลงานหลายโครงการใหม่ โดยปัจจุบันบริษัทฯมีงานในมือรอรับรู้รายได้ (Backlog) อยู่ที่ 750 ล้านบาท ทั้งงานในส่วนของตู้สวิตช์บอร์ด และงานเสาส่งไฟฟ้าแรงสูงของการไฟฟ้าฝ่ายผลิตแห่งประเทศไทย (กฟผ.) รวมทั้งงานจากโรงงานผลิตเสาส่งไฟฟ้าแรงสูง และเสาสื่อสารโทรคมนาคม ในประเทศเมียนมา กำลังการผลิตเสาอยู่ที่ 7,500 ตันต่อปี และชุบสังกะสีที่ 2.4 หมื่นตันต่อปี ซึ่งเริ่มเดินเครื่องอย่างเป็นทางการแล้วเมื่อต้นปีที่ผ่านมา
ทั้งนี้ในปี 62 รายได้จากธุรกิจในประเทศจะอยู่ที่ประมาณ 90% ขณะที่รายได้จากต่างประเทศ น่าจะประมาณ 10% ของรายได้รวม โดยธุรกิจผลิตและจำหน่ายเสาส่งไฟฟ้าแรงสูง และเสาโทรคมนาคม ยังคงเป็นรายได้หลักของบริษัทฯ
นอกจากนี้เมื่อวันที่ 30 เมษายน 2562 ที่ประชุมสามัญผู้ถือหุ้นได้อนุมัติจ่ายเงินปันผลจากกำไรสะสมให้แก่ผู้ถือหุ้น ซึ่งมีชื่อปรากฏในสมุดทะเบียนผู้ถือหุ้น ณ วันกำหนดรายชื่อผู้ถือหุ้น เพื่อสิทธิในการรับเงินปันผล (Record Date) คือวันที่ 11 มีนาคม ที่ผ่านมา  โดยจ่ายเงินปันผลในอัตราหุ้นละ 0.05 บาท รวมเป็นเงินปันผลจำนวนทั้งสิ้น 37.50 ล้านบาท โดยการจ่ายเงินปันผลจะดำเนินการในวันที่ 27 พฤษภาคม 2562